Document ID: 32006D0890

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Δεκεμβρίου 2006
για τη σύναψη, εξ ονόματος της Ευρωπαϊκής Κοινότητας Ατομικής Ενέργειας, συμφωνίας πλαισίου σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία και του πρωτοκόλλου σχετικά με τις προσφυγές, τις δικαστικές διαδικασίες και τις αποζημιώσεις της συμφωνίας πλαισίου σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία
[κοινοποιηθείσα υπό τον αριθμό Ε(2006) 5219]
(2006/890/Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 2,
Εκτιμώντας τα ακόλουθα:
(1)
Σύμφωνα με τις οδηγίες που εγκρίθηκαν με την απόφαση του Συμβουλίου, της 10ης Απριλίου 2000, η Επιτροπή συμμετείχε στις διαπραγματεύσεις με τη Ρωσική Ομοσπονδία για συμφωνία σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία και πρωτόκολλο σχετικά με τις προσφυγές, τις δικαστικές διαδικασίες και τις αποζημιώσεις.
(2)
Στις 21 Μαΐου 2003, υπεγράφη στη Στοκχόλμη συμφωνία πλαίσιο σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία (MNEPR) και το πρωτόκολλο της συμφωνίας πλαισίου σχετικά με τις προσφυγές, τις δικαστικές διαδικασίες και τις αποζημιώσεις.
(3)
Τη συμφωνία πλαίσιο υπέγραψαν η Ευρωπαϊκή Κοινότητα, η Ευρωπαϊκή Κοινότητα Ατομικής Ενέργειας, η Νορβηγία, η Σουηδία, η Δανία, η Φινλανδία, το Βέλγιο, η Γαλλία, η Γερμανία, το Ηνωμένο Βασίλειο, οι Κάτω Χώρες και η Ρωσία.
(4)
Η συμφωνία πλαίσιο MNEPR θεσπίζει ένα πολυμερές νομικό πλαίσιο για έργα στον πυρηνικό τομέα που υλοποιούνται από δυτικές χώρες στη βορειοδυτική Ρωσία, και το πρωτόκολλο για τις προσφυγές, τις δικαστικές διαδικασίες και τις αποζημιώσεις αποσκοπεί στη διευθέτηση ζητημάτων ευθύνης που προκύπτουν από δραστηριότητες στο πλαίσιο αυτό.
(5)
Το MNEPR προορίζεται να διευκολύνει την υλοποίηση έργων για τη διευθέτηση προβλημάτων που αφορούν τα ραδιενεργά απόβλητα και το χρησιμοποιημένο πυρηνικό καύσιμο, καθώς και τον παροπλισμό των πυρηνικών υποβρυχίων και των παγοθραυστικών στη Ρωσική Ομοσπονδία. Αρχικά επικεντρώνεται στη βορειοδυτική περιφέρεια, αλλά κατά τη συμφωνία πλαίσιο, το πρόγραμμα μπορεί να εφαρμοστεί και σε έργα ή οιαδήποτε άλλη μορφή συνεργασίας σε άλλους τομείς πυρηνικών δραστηριοτήτων, συμπεριλαμβανομένης της πυρηνικής ασφάλειας, εφόσον συμφωνήσουν τα ενδιαφερόμενα μέρη.
(6)
Το παρόν διμερές μνημόνιο συμφωνίας που υπεγράφη μεταξύ της Ευρωπαϊκής Επιτροπής εξ ονόματος των Κοινοτήτων, και της Ρωσικής Ομοσπονδίας το 1995, το οποίο καλύπτει την εφαρμογή των προγραμμάτων τεχνικής βοήθειας στον τομέα της πυρηνικής ασφάλειας και διευθετεί ζητήματα ευθύνης, δεν εφαρμόζεται σε έργα που υλοποιούνται στο πλαίσιο του νέου μέσου για τη συνεργασία σε θέματα πυρηνικής ασφάλειας.
(7)
Όλα τα κράτη μέλη της ΕΕ τα οποία έχουν υπογράψει τη συμφωνία πλαίσιο έχουν καταθέσει τα έγγραφα κύρωσης στους θεματοφύλακες, με τελευταίο το Ηνωμένο Βασίλειο το οποίο επικύρωσε τη συμφωνία πλαίσιο τον Απρίλιο του 2006.
(8)
Η Ευρωπαϊκή Κοινότητα Ατομικής Ενέργειας είναι τώρα σε θέση να συνάψει τη συμφωνία πλαίσιο σχετικά με πολυμερές πυρηνικό περιβαλλοντικό πρόγραμμα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνον
1. Η συμφωνία πλαίσιο σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία και το πρωτόκολλο σχετικά με τις προσφυγές, τις δικαστικές διαδικασίες και τις αποζημιώσεις της συμφωνίας πλαισίου σχετικά με πολυμερές πυρηνικό περιβαλλοντικό πρόγραμμα στη Ρωσική Ομοσπονδία συνάπτονται εξ ονόματος της Ευρωπαϊκής Κοινότητας Ατομικής Ενέργειας.
2. Τα κείμενα της συμφωνίας πλαισίου και του πρωτοκόλλου επισυνάπτονται στην παρούσα απόφαση.
Η παρούσα απόφαση απευθύνεται στα κράτη μέλη.
Βρυξέλλες, 4 Δεκεμβρίου 2006.

Labels: 11
5
14
20
18
15